钦定古今图书集成/理学汇编/文学典/第067卷 > 陈充
## 钦定古今图书集成/理学汇编/文学典/第067卷 > 陈充

按《宋史文苑传》：“充字若虚，益州成都人。家素豪盛，少
以声酒自娱，不乐从宦。邑人敦迫赴举，至京师，有名
场屋间。雍熙中，天府、礼部奏名，皆为进士之冠。廷试
擢甲科，释褐孟州观察推官，就改掌书记。会寇准荐
其文学，得召试，授殿中丞，出知明州，入为太常博士，
直昭文馆，迁工部、刑部员外郎。久病告满，除籍，真宗”
怜其贫病，令致仕，给半俸。未几，病间，守本官，仍充职。
以久次迁兵部员外郎。景德中，与赵安仁同知贡举，
改工部、刑部郎中。大中祥符六年，以足疾不任朝谒，
出权西京留守御史台，旋以本官分司。卒，年七十。充
词学典赡，唐牛僧孺著《善恶无馀论》，言“尧、舜之善，伯
鲧之恶，俱不能庆殃及其子。”充因作《论》以反之，文多
不载。性旷达，善谈谑，澹于荣利，自号“中庸子。”上颇熟
其名，以疾故不登词职。临终自为墓志。有集二十卷。